Kansalaisaloite eutanasian laillistamiseksi luovutettiin tänään tiistaina eduskunnan puhemiehelle Maria Lohelalle (ps.).

Eutanasia-aloite avattiin Kansalaisaloite.fi-sivustolle viime vuoden marraskuun alussa. Se keräsi eduskuntakäsittelyyn vaadittavat 50 000 allekirjoitusta runsaassa kuukaudessa.

Eutanasia-aloitteen vireillepanijoita ovat entiset kansanedustajat Esko Seppänen, Iiro Viinanen, Henrik Lax, Osmo Soininvaara ja Ilkka Taipale. Seppänen edusti aikoinaan vasemmistoliittoa ja Viinanen kokoomusta. Henrik Lax oli puolestaan RKP:n kansanedustaja, Soininvaara vihreiden ja Taipale SDP:n.

Seppänen: Ei ryhmäpäätöksiä

Kansalaisaloitteen allekirjoittaneet haluavat, että eutanasia eli armokuolema olisi laillinen Suomessa. He ehdottavat, että eduskunta ryhtyy lainvalmistelutoimenpiteisiin eutanasialain säätämiseksi Suomessa.

Esko Seppänen korosti kansalaisaloitteen luovutustilaisuudessa, että eutanasian tulee tapahtua aina potilaan omasta pyynnöstä.

– Kukaan ulkopuolinen ei voi pyytää eutanasiaa toisen puolesta, Seppänen sanoi.

Seppänen sanoi myös toivovansa, etteivät puolueiden eduskuntaryhmät tekisi asiassa ryhmäpäätöksiä, vaan edustajat saisivat äänestää omantuntonsa mukaan.

"Hankimme parhaat mahdolliset voimat"

Seppänen kertoi päättäneensä kansalaisaloitteen tekemisestä yhdessä Iiro Viinasen kanssa, kun kaksikko teki joitain vuosia sitten yhteistä kirjaa. Sekä Seppänen että Viinanen sairastavat Parkinsonin tautia.

– Totesimme, että eri puolueiden edustajia pitää olla ja hankimme parhaat mahdolliset voimat meidän kanssamme tätä aloitetta tekemään, Seppänen kertasi aloitteen syntyä.

Eduskunta keskustelee kansalaisaloitteesta ensi viikolla. Sen jälkeen asia menee sosiaali- ja terveysvaliokunnan käsiteltäväksi

Viime vaalien vaalikonevastausten perusteella kansanedustajien selkeä enemmistö olisi valmis hyväksymään eutanasian. Yhteensä eutanasiaa ilmoitti vaalikoneessa kannattavansa 59,5 prosenttia kansanedustajista eli 119 edustajaa.

Lääkäriliiton tammikuussa tekemässä kyselyssä vain joka kuudes kuolevien potilaiden kanssa tekemisissä oleva lääkäri kertoi kannattavansa eutanasian laillistamista. Vastustajat muun muassa pelkäävät eutanasian perusteiden höltymistä ajan myötä.